stanford-oval/wikipedia huggingface dataset:
אווטאר (סרט)

| --- | --- |

כרזת הסרט בישראל
 בימוי:  ג'יימס קמרון 
 הופק בידי:  ג'יימס קמרון, ג'ון לנדאו
 תסריט:  ג'יימס קמרון 
 עריכה:  סטיבן ריבקין, ג'יימס קמרון, ג'ון רפוה 
 שחקנים ראשיים:  סאם וורת'ינגטון   זואי סלדנה   סיגורני ויבר  מישל רודריגז   ג'ובאני ריביסי   סטיבן לאנג   ג'ואל מור
 מוזיקה:  ג'יימס הורנר, סיימון פרנגלן 
 צילום:  מאורו פיורה 
 מדינה:  ארצות הברית 
 חברת הפקה:  Lightstorm Entertainment   Dune Entertainment   Ingenious Media
 חברה מפיצה:  פוקס המאה ה-20
 שיטת הפצה:  בלו-ריי, וידאו על פי דרישה, DVD, הפצה לאולמות הקולנוע 
 הקרנת בכורה:  ארצות הברית 17 בדצמבר 2009   ישראל 18 בדצמבר 2009  הממלכה המאוחדת 10 בדצמבר 2009
 משך הקרנה:  161 דקות
 שפת הסרט:  נא'בית, אנגלית 
 סוגה:  סרט מדע בדיוני, מדע בדיוני צבאי, סרט מונפש למחצה, סרט הרפתקאות, סרט פעולה, סרט אפי 
 מקום התרחשות:  Pandora 
 תקופת התרחשות:  2154 
 תקציב:  237 מיליון דולר
 הכנסות:  2.923 מיליארד דולר
 הכנסות באתר מוג'ו:   avatar
 פרסים:  שלושה פרסי אוסקר   שני פרסי גלובוס הזהב   תשעה פרסי סאטורן
 סרט הבא:  אווטאר: דרכם של המים (2022)
 אתר רשמי
 דף הסרט ב־IMDb
 
הרי הללויה המעופפים של פנדורה קיבלו השראה מהר חואנגשאן שבסין
אווטאר (באנגלית: Avatar) הוא סרט מדע בדיוני אפי תלת-ממדי אמריקאי שיצא לאקרנים ב-18 בדצמבר 2009. את הסרט ביים ג'יימס קמרון ומככבים בו סאם וורת'ינגטון, זואי סלדנה, סיגורני ויבר, מישל רודריגז וג'ובאני ריביסי. הסרט היה מועמד לתשעה פרסי אוסקר ומתוכם זכה בשלושה - צילום, אפקטים מיוחדים וניהול אמנותי. בנוסף, זכה הסרט בשני פרסי גלובוס הזהב בקטגוריות הסרט הדרמטי הטוב ביותר והבמאי הטוב ביותר, וכן בתשעה פרסי סאטורן בקטגוריות הסרט, השחקן הראשי, השחקנית הראשית, שחקן המשנה, שחקנית המשנה, הבימוי, הכתיבה, הפסקול והאפקטים המיוחדים.
הסרט יצא לאור בפורמט רגיל, בפורמט תלת-ממדי וכן בפורמט IMAX. תקציבו נאמד ב-237 מיליון דולר והוא מהווה פריצת דרך קולנועית במובנים של טכנולוגיית הסרטה, של התפתחות דרך הצפייה בתלת-ממד ושל צילום סטריאוסקופי עם מצלמות שתוכננו במיוחד עבור ההפקה.
ב-16 בנובמבר 2010, יצאה מהדורת ה-Blu-ray של הסרט, אשר נוסף לגרסה הקולנועית מכילה גם גרסה מורחבת הכוללת 16 דקות נוספות, כמו גם 45 דקות של סצנות מחוקות. ב-1 באוגוסט 2013, הודיע ג'יימס קמרון כי יצולמו במקביל 4 סרטי המשך. סרט המשך ראשון יצא בדצמבר 2022 בעוד שאר שלושת סרטי ההמשך שיצאו אחריו מתוכננים כולם לצאת בחודש דצמבר גם כן בשנים 2023, 2025 ו-2027. מספר שחקנים מהסרט חזרו לגלם את דמויתיהם גם בסרטים הבאים, כמו וורת'ינגטון, סלדנה, סטיבן לאנג וויבר.
במשך עשור דורג הסרט כרווחי ביותר בהיסטוריה, ובכך עקף סרט נוסף של ג'יימס קמרון, "טיטאניק", עד שנעקף זמנית על ידי "הנוקמים: סוף המשחק". בדומה למדינות אחרות, הוא הפך לסרט הרווחי ביותר בכל הזמנים גם בישראל. ב-13 במרץ 2021 שב הסרט ודורג כסרט הרווחי ביותר בכל הזמנים, עם הכנסות בסך 2.802 מיליארד דולר, תוך שהוא מחליף את "הנוקמים: סוף המשחק", שהכנסותיו הסתכמו עד אותו יום ב-2,797,501,328 דולר. השינוי התרחש אחרי שביום שישי ה-12 במרץ, הבמאי הביא לכדי הפצה מחודשת של הסרט בנקודות ברחבי העולם מכיוון שהסרט הנוקמים עקף אותו, כך הופץ הסרט פעם נוספת בסין, וההפצה החוזרת הכניסה תוך יממה סכום של 80 מיליון רנמינבי (12.3 מיליון דולר). בסך הכל הסרט הכניס 2,847,246,203 דולר.
בספטמבר 2022 התקיימה הפצה חוזרת רחבה של הסרט ברחבי העולם. זאת, לקראת יציאת סרט ההמשך "אווטאר: דרכם של המים", בחודש דצמבר.
תקציר עלילה

בסיפור המתרחש בשנת 2154, הירח פנדורה הוא ירחו של ענק גזים בצביר הכוכבים אלפא קנטאורי, עולם חוצני שופע צמחייה ויערות גשם המלא בצורות חיים, חלקן מדהימות ביופיין, חלקן קטלניות. הכוכב מאוכלס בגזע של פראים-אצילים דמויי אנוש הקרוי נאבי. בהתאם לכבידה הנמוכה על פנדורה גובה הנאבי כשלושה מטרים, והם בעלי זנב ועורם כחול; השפה המקומית של גזע הנאבי היא הנא'בית, אם כי ביכולתם לדבר גם באנגלית. הנאבי חיים בהרמוניה עם הטבע, אשר על פי אמונתם מציית לישות בשם אייווה, שהיא מקור כל החיים. בני האדם פולשים לעולם זה כדי לחצוב מחצב מיוחד במינו, ה"נדיריום" (באנגלית: Unobtanium, הבלתי ניתן להשגה) ששוויו בסרט עומד על 20 מיליון דולר לקילוגרם. לאחר שהמשא ומתן על חציבת הנדיריום נכשל, בני האדם עוברים לדרך אלימה ופותחים נגד הנאבי במלחמה, והנאבי מגייסים את כל כוחותיהם במטרה להגן על קיומם.
בני האדם אשר אינם יכולים לנשום את האוויר בפנדורה יצרו הכלאה בין שני הגזעים בדמותו של ה"אווטאר". הכלאה זו פועלת בשליטה מרחוק של המוח של האדם שאליו הותאמה בעת שהוא מחובר למכשירים ונמצא במצב של שינה. וכאן נכנס לתמונה ג'ייק סאלי, הפרוטגוניסט, חייל בחיל הנחתים האמריקני לשעבר שנפגע בקרב ונותר משותק מהמתניים ומטה. הוא נבחר להשתתף ב"פרויקט אווטאר" במקום אחיו המדען שנרצח, וזאת בשל הדמיון הגנטי בין ג'ייק לאחיו המאפשר רק לו להשתמש באווטאר של אחיו. ג'ייק מצטרף לפרויקט, ומפקדו, הקולונל קוואטריץ', מבטיח לו שאם יספק מודיעין על הנאבי יקבל כסף לניתוח שיאפשר לו ללכת שוב.
הוא נתקל ביופי המרהיב של העולם, וגם בסכנות שבו. בלילה הראשון שלו בגוף האווטאר הוא נותר ביער המסוכן לבד וכמעט נהרג על ידי חיות היער אולם אחת מבנות הנאבי, נייטירי, מחלצת אותו. היא ממשיכה בדרכה אך ג'ייק הולך אחריה ומנסה להודות לה על הצלת חייו עם הריגת החיות, אך היא כועסת ואומרת בזעם שהם לא היו צריכים למות. הוא ממשיך ללכת אחריה. היא מביאה אותו בפני מועצת השבט, בה מוחלט לתת לו הזדמנות להשתלב בחיי השבט ולהפוך לחלק ממנו. נייטירי מופקדת על לימודיו, על אף שלא הייתה מרוצה מכך כלל וכלל בהתחלה, ואט אט הוא הופך לחלק מהשבט ושניהם מתאהבים זה בזו.
במהלך ההתאקלמות בשבט הוא מוצא את עצמו לכוד בהתגוששות של כוחות בין מפקד כוחות שכירי החרב, קולונל קוואטריץ', השואף להכרעה בכוח של הנאבי, לבין המדענית ד"ר אוגוסטין, שמחקריה חושפים עד כמה הישות "אייווה" היא מוח-על המתפרש על פני כל עצי היער של פנדורה.
לבסוף כאשר בני האדם מחליטים להשמיד את ביתם של הנאבי ואת המקום הקדוש להם ביותר, ג'ייק מחליט לנקוט עמדה ולהילחם בבני גזעו להצלת בני שבט הנאבי. בסוף הסרט מו'אט, המנהיגה הרוחנית, מעתיקה את תודעתו של ג'ייק על ידי איווה אל גוף האווטאר שלו וכך הוא הופך להיות אחד מהנאבי.
צוות שחקנים ודמויות

בני האדם
סאם וורת'ינגטון - קורפורל (רב"ט) ג'ייק סאלי
סטיבן לאנג - קולונל מיילס קוואריץ', מפקד כוחות האבטחה של תהליך הכרייה שמתנגד בתוקף לנאבי ורוצה להשמידם מכיוון שהם מפריעים לתהליך הכרייה. קוואריץ' הוא האנטגוניסט הראשי של הסרט.
סיגורני ויבר - דוקטור גרייס אוגוסטין, בוטניקאית, חברתם של הנאבי
מישל רודריגז - טרודי צ'אקון, טייסת נחתים.
ג'ובאני ריביסי - פרקר סלפרידג', חבר ארגון המפקח על תהליך הכרייה.
ג'ואל מור - נורם ספילמן, ביולוג שחוקר את חיי הצמחייה והטבע שבכוכב פנדורה.
נאבי
זואי סלדנה - נייטירי, נסיכת שבט האומטקייה.
סי-סי-אייץ' פאונדר - מו'אט, המנהיגה הרוחנית של שבט האומטקייה ואימה של נייטירי.
לאז אלונזו - טסו'טיי, היורש לראשות שבט האומטקייה, משודך לנייטירי.
וס סטודי - אייטוקן, מנהיג שבט האומטקייה. אביה של נייטירי ובן הזוג של מו'אט.
פיתוח

בשנת 1994, ג'יימס קמרון כתב תסריט ראשוני לסרט. שנתיים לאחר מכן, לאחר השלמת סרטו טיטניק, הוא הודיע כי בכוונתו לצלם את הסרט בשימוש עם שחקנים סינתטיים או בהפקת מחשב. הסטודיו לאפקטים ממוחשבים Digital Domain הצטרף לפרויקט, כאשר תחילת העבודה נקבעה לקיץ 1997. אולם, היה זה רק ביוני 2005 כאשר נודע כי קמרון עובד ביתר שאפתנות על הפרויקט, לו קרא "פרויקט 880", וזאת בעקבות ההתקדמות הטכנולוגית שביצירת הדמויות הממוחשבות גולום, דייווי ג'ונס וקינג קונג.
הסרט שנחזה בפרויקט 880 הוא בעל אופי מדע בדיוני הרבה יותר מאשר התוצאה הסופית. בפרויקט מודגש שהישות "אייווה" היא מוח על, ולא מהות מיסטית. מוח העל אף מפתח, בפרויקט המקורי, וירוס שתכליתו השמדת כל החיים על פני כדור הארץ; בתור נשק יום-הדין והיה והמאבק מול בני אדם יסלים ויצא מכלל שליטה. גם ה"נדיריום" מקבל הסבר רציונלי - זהו על-מוליך בטמפרטורת החדר, ולכן קיימות בפנדורה מוזרויות כמו הרים מרחפים ("הרי הללויה").
במשך ארבעה חודשים קמרון עבד על התסריט יחד עם הבלשן פול פרומר, ויצר תרבות שלמה לבני שבט הנא'בי, הגזע השליט בכוכב פנדורה, כולל את השפה המתוכננת נא'בית. אוצר המילים של הנא'בית כלל 1,000 מילים, כאשר 30 מתוכן הומצאו על ידי קמרון עצמו בהשראת שפות כמו אמהרית ומאורית. באוגוסט 2006 הצטרפו לפרויקט חברת האפקטים Weta Digital והמעצב סטן וינסטון, שעבד עם קמרון בעבר. בספטמבר נודע כי קמרון ישתמש במערכת צילום מהפכנית משלו כדי לצלם בתלת־ממד. מערכת זו עושה שימוש בשתי מצלמות בהפרדה גבוהה (ראו HDTV) הבנויות בגוף מצלמה אחת כדי ליצור תחושת עומק.
נושאים והשראה

לפי קמרון, הסרט "אווטאר" קיבל השראה מכל ספרי המדע הבדיוני אותם קרא כילד, בעיקר אלה העוסקים בהרפתקאותיו של ג'ון קרטר, גיבור ספריו של אדגר רייס בורוז. עיקר הסרט מתרכז בנושאי אימפריאליזם ומגוון ביולוגי, והוא חולק אותם עם סרטים כמו At Play in the Fields of the Lord, "יער האיזמרגד" ורוקד עם זאבים, שמתארים עימות בין שתי תרבויות, כאשר באחרון מוצא עצמו חייל מושפע מהשבט נגדו הוא נלחם.
בני הנאבי מתוארים על ידי קמרון כצד הרוחני הנעלה של בני האדם, בעוד בני האדם הכובשים מתוארים כצד הרסני שדן את עתידו לכליה. כתגובה לשם הסרט אמר קמרון, כי הפירוש הוא לקיחת צורה גשמית על ידי אל ההינדואיזם. לפי הסרט, טכנולוגיית העתיד תאפשר הקרנת אינטליגנציה אנושית לתוך גוף ביולוגי מרוחק.
בסרט נעשתה הקבלה לסיפורו הקצר של פול אנדרסון Call Me Joe משנת 1957, בו מסופר על אדם משותק שעושה שימוש במוחו כדי לשלוט בגוף חייזרי. מבקרים רבים הצביעו על דמיון בין חלק מקווי העלילה לספרה של אורסולה לה-גווין העולם כיער. נוסף על כך נעשו הקבלות לסרט האנימציה "פוקהונטס".
נושאים והשראה > חי וצומח בכוכב פנדורה

פנדורה הוא ירח של כוכב לכת דמוי צדק פנדורה נמצא במערכת הכוכבים אלפא קנטאורי. האקולוגיה בירח שופעת במינים ביולומינסציונים מגוונים - החל מאוכלוסיית בעלי חיים בעלי שש רגליים וכלה בצמחייה שיוצרת מערכת עצבית המכסה את הקרקע כולה. חשיבותם הרבה נובעת בכך שתבוסת בני האדם היא בעיקרה בזכות כוח הטבע.
עולם החי בפנדורה כולל את:
לאונופטריקס - טורף מכונף הדומה לדרקון עצום ממדים, בעל צבעים עזים ובהירים הדומים לאלה המצויים בציפורי כדור הארץ, בדנדרובטיים ובזן פרפרים מסוג דנאית מלכותית. מכונה 'טורוק' בשפת הנאבי, שמשמעותו "הצל האחרון", כאשר רוכב ה'טורוק' נקרא "טורוק מאקטו" ("רוכב הצל האחרון"). יצור זה הוא הטורף הגדול ביותר בפנדורה.
באנשי ההרים - טורף מכונף הדומה לדרקון, החי באזורים ההרריים בפנדורה. מכונה 'איקראן' בשפת הנאבי. על יצורים אלה רוכבים הנאבי עם חיה שבחרה ברוכב שלה.
פאלי - יצור דמוי-סוס בעלי שש רגליים וראש של דוב נמלים.
טיטאנותר - הרביוור בעל ראש פטיש. יצור דמוי-קרנף עם ראש המכיל "פטיש" כשל פטישן. מכונה 'אנגְטְסיק' בשפת הנאבי.
תנאתור - טורף העל בכוכב הדומה לפנתר גדול בעל נוצות מאחורי ראשו. לעיתים רוכבים עליו הנאבי למרות הסכנה. מכונה 'פאלולוקאן' בשפת הנאבי.
זאב הצפע - טורף דמוי-זאב לילי בעל שש רגליים שצד בלהקות. מכונה 'נאנגטאנג' בשפת הנאבי. המקביל של הזאב בפנדורה.
יריק - יצורים בעלי שש רגליים הדומים דמיון רב לאייליים.
עולם הצומח בפנדורה כולל בין היתר את:
עץ הנשמות - עץ חשוב לגזע הנאבי, אשר מסוגל לתקשר עם הרשת הביולוגית הקיימת בכל רחבי פנדורה. קמרון תיאר את העץ כ"תחנת קליטה ופליטה", שמעוצבת על בסיס ביולומינסנציה שבה נתקל במהלך צלילה לילית.
עץ הקולות - עץ שני בחשיבותו לנאבי שמכיל בחובו את קולות אבי אבותיהם של הנאבי. מכונה 'אוטראיה מוקרי' בשפת הנאבי.
אטוקירינה - זרעים של "העץ הקדוש". צורתם כשל מדוזה.
הליקורדיאן - צמח טורף בעל עלים ספירליים אדומים. נלקח מסלילונית ענק, משפחת תולעים רב זיפיות.
צילום ואפקטים

הסרט הוא הטמעה מלאה בין צילום לייב אקשן לבין דמויות תלת ממדיות ואזורים חיים. בסופו של יום, לקהל הצופים לא יהיה מושג במה הם צפו בדיוק.
בדצמבר 2006 הסביר קמרון כי העיכוב שבתהליך הפקת הסרט מאז שנות ה-90 היה בציפייה להתקדמות הטכנולוגית הנחוצה ליצירת פרויקט שאפתני כמו זה. הבמאי תכנן ליצור דמויות פוטו-ריאליסטיות תלת־ממדיות בעזרת טכניקת לכידת תנועה, עליה עבד במשך יותר משנתיים. מערכת הצילום הווירטואלית החדשה של קמרון איפשרה לו לצלם אנשים בשר ודם בזמן אמת יחד עם האובייקטים הממוחשבים המאכלסים את העולם התלת־ממדי של פנדורה. עובדה זו הקלה עליו את מלאכת הבימוי, משום שקודם לכן היה צורך בצילום על רקע מסך כחול ללא כל המחשה דיגיטלית. בנוסף, קמרון נתן לבמאים כסטיבן ספילברג ופיטר ג'קסון את ההזדמנות לבחון את הטכנולוגיה החדשה.
לשם רינדור הגרפיקה השתמשו בחוות שרתים של 4,000 מחשבים ו-35,000 מעבדים. חוות השרתים הגיעה למקום ה-193 וה-197 של טופ500 ברשימת מחשבי העל החזקים בעולם.
המצאה טכנולוגית נוספת כוללת אמצעי ללכידת ביצועים בשם The Volume: מעין קסדת ראש קטנה בעלת מצלמה הנלבשת על פניו של שחקן ומאפשרת לכידת נתונים אודות הבעות פניו והעברתם למחשב. בצורה זו, האנשת הדמויות התלת־ממדיות מתבצעת כמעט אחד לאחד, מה שתורם לאותנטיות. נוסף על יצירת העולם התלת־ממדי, צוות האפקטים עובד על אפשרות לעמת בין שחקנים יצירי מחשב לשחקנים חיים בסביבה מציאותית בעת צילום לייב אקשן.
בינואר 2007 הודיעה חברת ההפצה כי הסרט יצולם בתלת־ממד ב-24 פריימים לשנייה, למרות רצונו של קמרון לצלם בקצב פריימים גבוה יותר (כדי לאפשר כמה שפחות הבזקי אור). הצילום עצמו החל באפריל 2007 באזור לוס אנג'לס ובניו זילנד. לדבריו של קמרון, הסרט מכיל כ-60% מהאלמנטים הממוחשבים, כאשר נעשה שימוש גם במיניאטורות. לצורך הצילום במכרות הכוכב פנדורה, צוות ההפקה צילם באסדת קידוח במפרץ מקסיקו. בנוסף, כל הצוות נשלח על ידי קמרון עצמו לג'ונגלים לצורך עבודת מחקר בטרם החל בצילומים.
ביקורות, הכנסות ופרסים

הסרט קיבל ביקורות טובות ממבקרי הקולנוע. אתר הביקורות Rotten Tomatoes העניק לסרט ציון 83% בהתבסס על 292 ביקורות, עם רייטינג ממוצע של 7.5 מתוך 10 (243 ביקורות מתוכן "טריות", בעוד 49 מתוכן "רקובות").
בראותי את אווטאר, הרגשתי כמעט אותו הדבר כאשר ראיתי את מלחמת הכוכבים של שנת 1977. זה היה סרט נוסף שאליו הלכתי בציפיות מהוססות. אווטאר הוא לא רק בידור סנסציוני, זו פריצת דרך טכנית".
הסרט מרחיב את האפשרויות בנוגע למה סרטים מסוגלים לעשות. כשרונו של קמרון חייב להיות גדול כחלומותיו".
אמצו את הסרט לחיקכם - היצירה החיה והמשכנעת ביותר של עולם פנטזיה שאי פעם נראה בתולדות הקולנוע".
מלך העולם שם דגש על יצירת עולם שלם, וזהו בהחלט מקום ששווה לבקר בו".
המסך קם לתחייה עם יותר פעולה ונגיעות מוזיקליות מאשר תריסר משחקי יריות עליהם אתם יכולים לחשוב".
בהקרנת הבכורה שלו זכה הסרט להכנסות של 27 מיליון דולר, ומעל 77 מיליון דולר בסוף השבוע הראשון להקרנתו בארצות הברית וקנדה בלבד. ברחבי העולם, הסכום נאמד מעל ל-241 מיליון דולר חמישה ימים בלבד, מה שהעמיד את הסרט במקום התשיעי ברשימת הכנסות סוף השבוע של כל הזמנים. בתוך 17 יום מצאתו לאקרנים חצו הכנסות הסרט את סף מיליארד הדולר בסיכום כולל של הכנסות בארצות הברית וברחבי העולם. נכון לאוקטובר 2010, הכנסות הסרט נאמדות בכ-760 מיליון דולר בארצות הברית וקנדה, וכ-2.02 מיליארד דולר ברחבי העולם, בסכום כולל של 2.79 מיליארד דולר, מה שהופך את הסרט השני בהכנסות בכל הזמנים ברחבי העולם (אחרי הנוקמים: סוף המשחק) והשלישי בהכנסות בכל הזמנים בארצות הברית (אחרי הנוקמים: סוף המשחק ומלחמת הכוכבים - פרק 7: הכוח מתעורר). עוד שיאים שאווטאר שבר הם סוף השבוע השני הכי גבוה אי פעם בארצות הברית וקנדה עם 75.6 מיליון דולר, סוף השבוע השלישי הכי גבוה אי פעם בארצות הברית וקנדה עם 68.4 מיליון דולר, וכמו כן גם את סופי השבוע הרביעי עד השביעי הכי גבוהים בארצות הברית וקנדה.
הסרט זכה בשני פרסי גלובוס הזהב: הסרט הטוב ביותר (דרמה) והבמאי הטוב ביותר (ג'יימס קמרון). הוא זכה ב-3 פרסי האוסקר - צילום, אפקטים מיוחדים (ריצ'רד ביינהאם, ששימש גם כבמאי האנימציה של הסרט) וניהול אמנותי. בטקס פרסי הסאטורן שנערך ב-24 ביוני 2010, זכה הסרט בתשע מועמדויות: סרט המדע בדיוני הטוב ביותר, השחקן הראשי (סאם וורת'ינגטון), השחקנית הראשית (זואי סלדנה), שחקן המשנה (סטיבן לאנג), שחקנית המשנה (סיגורני ויבר), הבימוי והכתיבה (ג'יימס קמרון), הפסקול (ג'יימס הורנר) והאפקטים המיוחדים.
במשך עשור דורג הסרט בתור הסרט הרווחי ביותר בהיסטוריה, אחרי שעקף סרט נוסף של ג'יימס קמרון, "טיטאניק", אך נעקף זמנית על ידי "הנוקמים: סוף המשחק". ב־13 במרץ 2021 שב הסרט ודורג בתור הסרט הרווחי ביותר בכל הזמנים, עם הכנסות בסך 2.802 מיליארד דולר, כשהוא מחליף את "הנוקמים: סוף המשחק", שהכנסותיו הסתכמו עד אותו יום ב־2,797,501,328 דולר. השינוי התרחש אחרי שביום שישי 12 במרץ, הופץ הסרט פעם נוספת בסין וההפצה החוזרת הכניסה תוך יממה סכום של 80 מיליון רנמינבי (12.3 מיליון דולר).
פסקול

| --- | --- |

 פסקול מאת ג'יימס הורנר
 יצא לאור:  15 בדצמבר 2009
 סוגה:  סרט מדע בדיוני, מדע בדיוני צבאי, סרט מונפש למחצה, סרט הרפתקאות, סרט פעולה, סרט אפי 
 חברת תקליטים:  אטלנטיק רקורדס
 הפקה:  ג'יימס קמרון, ג'ון לנדאו 
 
זהו שיתוף הפעולה השלישי של המלחין ג'יימס הורנר עם ג'יימס קמרון, לאחר שעבד עמו בסרטים שובו של הנוסע השמיני וטיטניק. הורנר הקליט כמה מרצועות האלבום כאשר מקהלה שרה חלקים בשפת הנאבי. הוא גם עבד עם האתנומוזיקולוגית וונדה בריאנט כדי ליצור אווירה אתנית לגזע החוצני. הזמרת ליאונה לואיס שרה את שיר הנושא "I See You" והוא מועמד לפרס גלובוס הזהב. האלבום עצמו גם מועמד.
משחק המחשב

קמרון עבד בשיתוף פעולה עם חברת Ubisoft Monreal ליצירת משחק מחשב המבוסס על הסרט עוד ב-2007, מה שהביא גם לשילובם של כמה מעיצובי הרכבים והיצורים בסרט עצמו. המשחק יצא ב-1 בדצמבר לקונסולות הדור הבא פלייסטיישן 3, Xbox 360, Wii, נינטנדו DS, PSP ולמערכות ההפעלה Microsoft Windows ו-אייפון.
המשחק הוא מז'אנר הפעולה-יריות בגוף שלישי, והוא בנוי בדומה לסרט בצורה סטריאוסקופית תלת־ממדית.
בשנת 2023 יצא משחק חדש "Avatar: Frontiers of Pandora".
סרטי המשך

במאי 2012 אישר קמרון כי הוא עובד על 3 סרטי המשך נוספים. ביוני 2012 השחקנית סיגורני ויבר חשפה שלמרות מות דמותה בסרט הראשון היא תשוב לשחק בשלושת סרטי המשך הנוספים, ושהצילומים של כל שלושת הסרטים יצולמו ברצף. בינואר 2015 הודיע קמרון על דחיית יציאת סרט ההמשך הראשון - אווטאר: דרכם של המים לאקרנים. באפריל 2016 הודיע קמרון כי לסרט מתוכננים ארבעה סרטי המשך, שיצאו לאור בחודש דצמבר בשנים 2018, 2020, 2022 ו-2023. בחודש מרץ 2017 הודיע קמרון על דחייה נוספת לתאריכי שחרור כל ארבעת סרטי ההמשך לחודש דצמבר של השנים 2020, 2021, 2024, 2025.
בנובמבר 2018 נודע כי הושלמו צילומי לכידת תנועה לסרט ההמשך "אווטאר: דרכם של המים". בחודש מאי 2019 הודיעה חברת וולט דיסני על דחייה נוספת לתאריכי שחרור כל ארבעת סרטי ההמשך לזמנים הנ״ל: חודש דצמבר של השנים: 2021, 2023, 2025, 2027.
אך עקב מגפת הקורונה העולמית (של הנגיף COVID-19) ארבעת סרטי ההמשך נדחו (כל אחד מהם) בשנה נוספת כך שיצאו לאקרנים בחודש דצמבר של השנים 2022, 2024, 2026 ו-2028. עם זאת בספטמבר 2020 קמרון הודיע כי צילומי הלייב אקשן לאווטאר: דרכם של המים ואווטאר 3, שנערכו בניו זילנד, הושלמו.
בדצמבר 2022, יצא לאור סרט ההמשך "אווטאר: דרכם של המים".
ויליאם מקורקל

ויליאם אלכסנדר מקורקל (באנגלית: William Alexander MacCorkle;‏ 7 במאי 1857 –  24 בספטמבר 1930) היה איש חינוך, עורך דין ופוליטיקאי אמריקאי מווירג'יניה המערבית, איש המפלגה הדמוקרטית, שכיהן כמושל וירג'יניה המערבית התשיעי בשנים 1893–1897.
ראשית חייו

ויליאם מקורקל נולד באחוזת משפחתו ליד לקסינגטון שבווירג'יניה, כבנם של ויליאם מקורקל, מייג'ור בצבא הקונפדרציה, ומרי הסטר (לבית מוריסון) מקורקל. מוצא משפחתו היה סקוטי-אירי, ואבות אבותיו הגיעו משבט טורקוויל או מקטורקוויל שבהיילנדס הסקוטיים, שבתקופה המודרנית שונה למקורקל. באוטוביוגרפיה שלו הוא ציין שהוא הגיע לווירג'יניה המערבית במקרה. אדם ממחוז פוקהונטס עבר בבית משפחתו בווירג'יניה כאשר כרכרתו נשברה, הוזמן לארוחת ערב, וסיפר שהוא זקוק למורה בבית הספר שבו הוא היה חבר בחבר הנאמנים.
לאחר שבמשך זמן קצר הוא לימד בבית ספר במחוז פוקהונטס שבווירג'יניה המערבית, הוא למד באוניברסיטת וושינגטון ולי שבעיר הולדתו. ב-1879 הוא שב לווירג'יניה המערבית, ופתח משרד עורכי דין בצ'ארלסטון, וגם שם לימד בבית ספר. בשנים 1880–1889 הוא שימש כתובע של מחוז קנאווה. ב-1884 הוא נשא לאישה את בל גושום. מקורקל החזיק בדעות מוצקות בנוגע לקונפדרציה. ב-8 בדצמבר 1889 הוא הכה את המרשל של ארצות הברית, ו. ג'. וייט במלון רפנר שבצ'ארלסטון, לאחר שזה האחרון העיר הערות מזלזלות כלפי נשיא הקונפדרציה לשעבר ג'פרסון דייוויס שנפטר אז.
מושל וירג'יניה המערבית

ב-1892 נבחר מקורקל מטעם המפלגה הדמוקרטית כמושל וירג'יניה המערבית, לאחר שניצח את מועמד המפלגה הרפובליקנית תומאס א. דייוויס בהפרש של פחות מ-4,000 קולות. הוא היה האחרון מבין שישה מושלים דמוקרטים שכיהנו ברציפות במדינה במשך 26. שנים, התקופה הארוכה ביותר בתולדות המדינה בה איישה מפלגה אחת את מעון המושל. בנאום ההשבעה שלו הוא חזה ש"המדינה עוברת במהירות לשליטה של בעלי קרקעות שבאים מחוצה לה". הוא טען ש"האנשים שכיום רוכשים את האקרים הרבים של רוב הקרקעות רבות הערך במדינה הם לא אזרחים ורק רכשו אותם כדי להביא לבתיהם בצפון את תוצאות ניצול האדמות של וירג'יניה המערבית." הוא הזהיר שתוך זמן קצר עשויה המדינה להיות במצב של וסאליות תחת הצפון והמזרח, במצב דומה של אירלנד כלפי אנגליה.
כמושל, הוא קידם את הרחבת המימון למוסדות ציבור ושיפר את מערכת התחבורה. באמצעות מסע פרסום, הוא קידם באופן פעיל את משאבי הטבע של המדינה כדי למשוך תעשיות אליה. מקורקל התנגד לתנועת הפועלים שהלכה והתפתחה בקרב כורי הפחם, ושיגר כוחות מיליציה מדינתיים כדי לשבור שביתה.
לאחר שב-1894 נבחר רוב רפובליקנים לבית המחוקקים של המדינה, לא עלה בידו של מקורקל להגשים את תוכניות מפלגתו, והוא שיתף פעולה עם האופוזיציה של הדמוקרטים במאמצים להעלות הסטנדרטים של מוסדות המדינה וכדי לשחרר את סוכנויות המדינה מהשפעות הפוליטיקה.
כמו מושלים אחרים של וירג'יניה המערבית, היה מקורקל מודאג בנוגע לכבישי המדינה. הוא חזה את הצורך באיחוד מערכת הכבישים תחת סוכנות מדינתית. במהלך תקופת ממשלו, הוא לווה כספים על חשבונו האישי כדי להשלים את תיעוד הקרקעות במשרד האדמות של וירג'יניה בריצ'מונד. הוא קידם את שליטת מועצת הבריאות של וירג'יניה המערבית בחינת הרופאים שהיו מעוניינים לעסוק ברפואה במדינה. הוא הציע שהבנקים יידרשו לשמור לפחות 15 אחוזים מהפיקדונות במצב נזיל, והמליץ על חקירתן של חברות ביטוח שביקשו לנהל את עסקיהם במדינה.
לאחר כהונתו כמושל

לאחר תום כהונתו כמושל, שב מקורקל לצ'ארלסטון ועסק בעריכת דין. במסעותיו הרבים, הוא המשיך ליצור יחסי ציבור למשאבי המדינה. ב-1900 נאם מקורקל בפני הוועידה הדרומית לבעיות הגזע שהתכנסה במונטגומרי, אלבמה. נושא נאומו היה "תבונת הכושי וזכות הקניין", שבו הוא הציג בלהט את דעותיו בעד הזכויות לאפרו-אמריקאים.
ב-1910 נבחר מקורקל לסנאט של וירג'יניה המערבית. הוא גם היה המייסד והנשיא של בנק האזרחים הלאומי, שמאוחר יותר התמזג עם הבנק הלאומי של צ'ארלסטון. ב-1928 יצאה לאור האוטוביוגרפיה שלו תחת השם "זיכרונות של חמישים שנה בווירג'יניה המערבית" (The Recollections of Fifty Years).
מותו

ויליאם מקורקל נפטר במעונו, "זריחה" (Sunrise) שבצ'ארלסטון ב-24 בספטמבר 1930. הוא נטמן בבית הקברות ספרינג היל שבעיר.
בראשית שנות ה-60 היה מעונו למוזיאון לילדים. ב-1974 הוכנס הבניין אל המרשם הלאומי של מקומות היסטוריים. המוזיאון, שכיום קרוי מוזיאון התגליות אוומפטו (Avampato Discovery Museum), הועבר ב-2003 למרכז קליי שבמרחק של 3 ק"מ ממרכז צ'ארלסטון, וכיום מעונו לשעבר של מקורקל משמש משכן למשרד עורכי דין.
דרך שדרות מקורקל, שהוא ציר תנועה ראשי בצ'ארלסטון, עובר כביש 60 הארצי.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1697
הערות שוליים

↑  "The Logan County banner". (Logan, WV). December 12, 1889.
↑  MacCorkle, William Alexander, The Negro and the intelligence and property franchise, Cincinnati, The Robert Clarke Company, Printers, 1900.
↑  William Alexander MacCorkle, The Recollections of Fifty Years of West Virginia, J. P. Putnam's sons, 1928.
↑  National Register of Historic Places Inventory Nomination Form". Sunrise. State of West Virginia, West Virginia Division of Culture and History, Historic Preservation. 2009-04-04.
| --- | --- |
בקרת זהויות :  NLI: 987007383950905171  ISNI: 0000 0000 6395 6334  LCCN: nr00013999  SNAC: w6206w5q  SUDOC: 168093154  Trove: 1133916  VIAF: 7228390   WorldCat (עם VIAF): 7228390
בת שבע אלון

| --- | --- |
אין תמונה חופשית
 לידה:  1948 (בת 77 בערך)
 ענף מדעי:  פיזיקה
 מקום לימודים:  האוניברסיטה העברית בירושלים אוניברסיטת ברקלי
 מוסדות:  מכון ויצמן למדע
 פרסים והוקרה:  פרס א.מ.ת. (2015) 
 צאצאים:  נועם אלון 
 
בת שבע אלון (נולדה בשנת 1948) היא פיזיקאית ישראלית, פרופסור אמריטה במחלקה להוראת המדעים במכון ויצמן למדע. זוכת פרס א.מ.ת. לשנת 2015.
ביוגרפיה

נולדה בשנת 1948.
סיימה בהצטיינות יתרה תואר בוגר במתמטיקה ובפיזיקה באוניברסיטה העברית, והשלימה תואר מוסמך בפיזיקה במכון ויצמן למדע - זאת, לצד הוראת פיזיקה בבית ספר תיכון. לאחר מכן, סיימה לימודי תואר לדוקטור בחינוך מדעי באוניברסיטת ברקלי בקליפורניה.
בנה של בת שבע, הרב נועם אלון, משמש כראש ישיבת מיר מודיעין עילית.
קריירה

במחקריה ובעבודתה האקדמית, עוסקת בקידום החינוך המדעי בישראל, ובטיפוח מעורבות, חשיבה ביקורתית ולמידה עצמאית בקרב תלמידים.
אלון עיצבה אסטרטגיות הוראה ותוכניות לימודים לתלמידי פיזיקה בבתי הספר התיכוניים ולתלמידי מדעים בחטיבות הביניים. על מנת לתמוך ביישום אסטרטגיות ההוראה והתוכניות האלה על ידי מורים, אלון פיתחה מסגרות להתפתחות מקצועית של מורים. הספר של לין ואלון (2011) מסכם את התאוריה והפרקטיקה בתחום הזה.
אלון אף עסקה בטיפוח תלמידים מצטיינים ומתעניינים באמצעות תוכניות שונות וכן באמצעות מסגרות מערכתיות, כגון מרכזי המורים הארציים לפיזיקה ולמדע וטכנולוגיה בחטיבות הביניים, שבהם היא משמשת כיועצת מדעית, וכן תוכנית רוטשילד-ויצמן למצוינות בהוראת המדעים, שבה היא משמשת כמנהלת פדגוגית.
במשך כעשר שנים שימשה כראש ועדת המקצוע בפיזיקה והייתה יושבת ראש ועדת ההיגוי של TIMSS בישראל, החל משנת 1979 משמשת כחברה במחלקה להוראת המדעים במכון ויצמן, והחל משנת 2008 עד 2015 היא כיהנה כראש המחלקה, משנת 2001 עומדת בראש הקתדרה להוראת המדעים ע"ש בורה לסקין, בשנת 2006 נבחרה לעמיתה בתחום החינוך של האגודה האמריקאית לקידום המדע, משנת 2010 חברה במועצה הלאומית למחקר ופיתוח של משרד המדע והטכנולוגיה, בשנת 2021 נבחרה כחברה באגודה הבינלאומית להוראת המדעים.
פרסים

אלון היא זוכת פרס א.מ.ת. לשנת 2015 בקטגוריית מדעי החברה, ובתחום החינוך וקידום החינוך. מנימוקי השופטים:
“פרס א.מ.ת. מוענק לפרופ' בת־שבע אלון על עבודתה פורצת הדרך בפיתוח החינוך המדעי ומדע הלמידה, בטיפוח מורים למדעים ובהעצמת תלמידים מעורבים.”
הערות שוליים

↑  בת שבע אילון באתר א.מ.ת
↑  פרופ. בת שבע אלון, באתר מכון ויצמן למדע
| --- | --- |
בקרת זהויות :  NLI: 987007307762405171  VIAF: 142141206   WorldCat (עם VIAF): 142141206